2021. gada Noteikumi Nr.

Rīgā (prot. Nr.   .§)

**Nacionālā meža monitoringa noteikumi**

Izdoti saskaņā ar Meža likuma

29.1 panta otro daļu

1. Noteikumi nosaka nacionālā meža monitoringa (turpmāk – monitorings) saturu un kārtību.

2. Monitoringā Latvijas Valsts mežzinātnes institūts "Silava" (turpmāk – institūts) īsteno:

2.1. meža resursu monitoringu, lai iegūtu informāciju par meža platības pārmaiņām, meža koksnes resursu struktūru un dinamiku, mežaudžu bojājumiem un atmirušo koksni un uzkrātu hronoloģisku informāciju par mežaudžu attīstības gaitu;

2.2. pirmā un otrā līmeņa gaisa piesārņojuma ietekmes novērtēšanas monitoringu, lai novērtētu meža veselības stāvokli un tā pārmaiņas un noskaidrotu gaisa piesārņojuma un citu vides faktoru ietekmi uz meža ekosistēmām;

2.3. mežsaimniecības biotisko riska faktoru monitoringu, lai iegūtu operatīvu informāciju par bīstamāko meža kaitēkļu un slimību izplatību, kā arī informāciju par briežu dzimtas dzīvnieku mežaudzēm nodarītiem bojājumiem un to populācijas blīvumu;

2.4. meža bioloģiskās daudzveidības monitoringu, lai iegūtu fona informāciju par meža bioloģiskās daudzveidības stāvokli un tā pārmaiņu novērtējumu valstī.

3. Meža resursu monitoringa informāciju iegūst piecu gadu ciklā visā valsts teritorijā no vienmērīgi četru kilometru attālumā izvietotu parauglaukumu traktu tīkla, katru gadu apsekojot vienu piekto daļu no kopējā parauglaukumu skaita.

4. Parauglaukumu koordinātas un monitoringa mērījumos iegūtie dati nav publiski pieejami un institūts tos neizpauž.

5. Meža resursu monitoringa parauglaukumus ierīko visā valsts teritorijā neatkarīgi no nekustamā īpašuma piederības, parauglaukumi dabā nav vizuāli identificējami, un to ierīkošana nerada saimnieciskās darbības ierobežojumus.

6. Pirmā līmeņa gaisa piesārņojuma ietekmes novērtēšanas monitoringa informāciju iegūst, veicot ikgadējus novērojumus 115 meža resursu monitoringa parauglaukumos, kas izvietoti 16 x 16 kilometru tīklā un iezīmēti dabā.

7. Otrā līmeņa gaisa piesārņojuma ietekmes novērtēšanas monitoringa informāciju iegūst, veicot ikgadējus novērojumus valsts zinātniskās izpētes mežos izveidotos parauglaukumos.

8. Ja ierīkoto otrā līmeņa gaisa piesārņojuma ietekmes novērtēšanas monitoringa parauglaukumu skaits vai izvietojums nenodrošina datu ticamību, institūts var ierīkot papildu parauglaukumus arī ārpus valsts zinātniskās izpētes mežiem, slēdzot līgumu ar attiecīgās zemes īpašnieku, tiesisko valdītāju vai tā pilnvarotu personu.

9. Otrā līmeņa gaisa piesārņojuma ietekmes novērtēšanas monitoringa parauglaukumos ir aizliegta galvenā cirte un kopšanas cirte.

10. Mežsaimniecības biotisko riska faktoru monitoringa informāciju iegūst, veicot novērojumus speciāli izveidotos parauglaukumos.

11.  Meža bioloģiskās daudzveidības monitoringa informāciju iegūst:

11.1. ģenētiskā līmenī – ģenētisko resursu mežaudzēs un sēklu plantācijās;

11.2. sugu un ekosistēmu līmenī – meža resursu monitoringa parauglaukumos;

11.3. ainavu līmenī – izmantojot attālās izpētes datus.

12. Institūts izstrādā un apstiprina monitoringa metodiku, iepriekš to saskaņojot ar Zemkopības ministriju.

13. Institūts nodrošina monitoringa darbu izpildes kvalitātes kontroli un atbild par statistiski ticamas informācijas iegūšanu.

14. Institūts sagatavo un iesniedz:

14.1. katru gadu līdz 1. aprīlim – Zemkopības ministrijā pārskatu (pielikums) par iepriekšējā kalendāra gadā monitoringa izpildē iegūto informāciju;

14.2. saskaņā ar tā noteikto laika grafiku – Starptautiskās sadarbības programmas par gaisa piesārņojuma ietekmes uz mežiem novērtēšanu un monitoringu (*ICP Forests*) koordinācijas centrā informāciju par pirmā un otra līmeņa gaisa piesārņojuma ietekmi;

14.3. katru gadu līdz 15. jūlijam – Zemkopības ministrijā un Valsts meža dienestā informāciju par meža kaitēkļu un slimību izplatību attiecīgā gada pirmajā pusgadā un to izplatības prognozēm, kā arī nekavējoties – informāciju par konstatētu straujas meža kaitēkļu vai slimību savairošanās risku.

15. Institūts apkopo un analizē monitoringa izpildē iegūto informāciju, kā arī reizi piecos gados sagatavo un iesniedz Zemkopības ministrijā publisku ziņojumu. Ziņojumu iesniedz gada laikā pēc piecu gadu cikla beigām.

16. Šo noteikumu 14. un 15. punktā minētie pārskati un ziņojums pēc to iesniegšanas Zemkopības ministrijā ir publiski pieejami institūta tīmekļvietnē.

17. Šo noteikumu 12. punktā minēto metodiku par šo noteikumu 2.3. un 2.4. apakšpunktā minētajiem monitoringa veidiem institūts apstiprina līdz 2021. gada 30. decembrim.

18. Atzīt par spēku zaudējušiem Ministru kabineta 2012. gada 3. aprīļa noteikumus Nr. 238 "Nacionālā meža monitoringa noteikumi" (Latvijas Vēstnesis, 2012, 55. nr.).

Ministru prezidents A. K. Kariņš

Zemkopības ministrs K. Gerhards